ባለሥልጣኑ በ2005 በጀት ዓመት 84 ነጥብ 2 ቢሊዮን ብር ሰበሰበ
አዲስ አበባ፤ ሐምሌ 10/2005 (ዋኢማ) – የኢትዮጵያ ገቢዎችና ጉምሩክ ባለሥልጣን በ2005 በጀት ዓመት 84 ነጥብ 2 ቢሊዮን ብር ገቢ መሰብሰቡን አስታወቀ፡፡ባለሥልጣኑ ከሙስና የጸዳ ተቋም ለመፍጠር የተጀመረውን የኪራይ ሰብሳቢነት ትግልም እንደሚያጠናክርም ይፋ አድርጓል።ገቢው ካለፈው ዓመት ተመሳሳይ ወቅት አፈጻጸም ጋር ሲነጻጸር የ13 ነጥብ 56 ቢሊዮን ብር ብልጫ አሳይቷል፡፡ባለሥልጣኑ በመግለጫው እንዳለው በበጀት ዓመቱ ከአገር ውስጥ ታክስና ታክስ ካልሆኑ ገቢዎች 44 ነጥብ 8፣ ከውጭ ንግድ ቀረጥና ታክስ 39 ነጥብ 4 እንዲሁም ከብሔራዊ ሎተሪ የተጣራ ትርፍ 107 ቢሊዮን ብር ሰብስቧል፡፡እንደ ኢዜአ ዘገባ ገቢው የተሰበሰበው ከአገር ውስጥ ታክስ ፣ ከውጭ ንግድ ቀረጥና ታክስ፣ እንዲሁም ታክስ ካልሆኑ ገቢዎችና ከብሔራዊ ሎተሪ የተጣራ ትርፍ ነው።ከእድገትና ትራንስፎርሜሽን ዕቅድ ዘመኑ ሶስተኛ ዓመት በሆነው በዚሁ በጀት ዓመት ለመሰብሰብ ከታቀደው ገቢ 96 ነጥብ 8 በመቶ መሳካቱንም ባለሥልጣኑ ገልጿል፡፡ባለፉት ሶስት ዓመታት በአጠቃላይ 202 ነጥብ 11 ቢሊዮን ብር ለመሰብሰብ ታቅዶ 205 ነጥብ 7 ቢሊዮን ብር በመሰብሰብ ዕቅዱን 101 ነጥብ 81 በመቶ መሟላቱን ተመልክቷል፡፡በቀጣይ ዓመታት ለመሰብሰብ የታቀደውን ገቢ ለመሰብሰብም በአሁኑ ወቅት ከሙስና የጸዳ ተቋም ለመፍጠር የተጀመረውን የኪራይ ሰብሳቢነት የትግል ንቅናቄ ለማጠናከር እንደሚሰራም ባለሥልጣኑ አስታውቋል፡፡በሌላ በኩል የአዲስ አበባ ከተማ አስተዳደር ከታክስና ታክስ ካልሆኑ ገቢዎችና ከማዘጋጃ ቤታዊ ገቢዎች 9 ነጥብ 4 ቢሊዮን ብር ገቢ መሰብሰቡን ባለሥልጣኑ አስታውቋል፡፡